Telenor-sjefen advarer mot ny type svindel
FORNEBU (VG) Millioner av nettsider prøver å lure deg i julestria. Det er lettere enn noen gang å gå fem på, mener Telenor-sjefen.  I disse dager julehandler nordmenn for milliarder av kroner på nett. Det behøver nødvendigvis ikke gå knirke- eller svindelfritt for seg.  Telenor-sjef Sigve Brekke har er klar beskjed:  Pass på at du ikke blir lurt.  VG møter ham på Fornebu utenfor Oslo. Han har forberedt statistikker, eksempler og tips på iPaden sin. Årsaken er at han ser en bekymringsfull tendens.  – Bare nå de siste 30 dagene så har vårt eget nett blokkert 23 millioner utrygge websider, som du ikke engang ser som kunde, sier han.  Dette er en økning på 64 prosent fra måneden før, ifølge Telenor-sjefen.  Det er ikke bare omfanget som øker. Også nettsidene har blitt bedre.  Brekke er spesielt opptatt av at svindlerne har tatt i bruk mer avanserte metoder i forsøkene på å lure oss:  Kunstig intelligens.  Før hadde nettsidene dårlig språk, enkle grammatiske feil og lurvete design.  Nå blir dette luket bort av tekstroboter som ChatGPT og bildegeneratorer som DALL-E, som begge er basert på kunstig intelligens (KI).  – Du kan lage – ikke bare språket – men nettsider med logoer og bilder som ser veldig, veldig profesjonelle ut, sier Brekke.  Det er ikke bare maskinene som er smarte, ifølge Telenor-sjefen. Menneskene bak svindelforsøkene har også noe i julenøtten.  – Her sitter de veldig tett på, og vet akkurat når du som kunde egentlig er mest tilgjengelig eller mest sårbar. Sånn har det blitt, sier han.  Men hvordan brukes KI til å svindle nordmenn?  – Jeg vil ikke gi bort kreative ideer, svarer Marja Slavkovik, professor ved Universitetet i Bergen.  – Men i utgangspunktet kan kunstig intelligens brukes til å lage overbevisende tekster og innhold på norsk, av folk som vanligvis ikke ville vært i stand til det, sier hun.  Professoren har spesialisert seg på bruken av KI. Hun bruker følgende eksempel:  – Vi forventer at e-posten fra en nigeriansk prins er svindel, men ikke e-posten fra en bonde i Hardanger.  Ifølge henne er bilder og video generert av KI fremdeles litt for upresise og lite overbevisende til å lage troverdige nettsider.  Men noen nettsider er veldig enkle å skape like kopier av, fremholder Slavkovik.  Ved hjelp av stjålne bilder og videoer markedsføres klær og andre produkter på sosiale medier som TikTok.  Dette er i utgangspunktet svindel og tyveri, og et problem uavhengig av KI, påpeker professoren.  Hennes beste råd er å være oppmerksom. Et godt tips er å huske på at to nettsider ikke kan bruke samme URL, altså samme adresse på internett.  Sagt med andre ord: To nettsider kan se identiske ut, men bare én kan ha den ekte adressen.  Telenor-sjefens råd En undersøkelse Telenor nylig gjennomførte i samarbeid med Norstat, viser at en tredjedel av nordmenn har opplevd falske nettsider og nettbutikker det siste året.  Telenor bruker selv KI i kampen mot svindel.  Brekke sier det finnes en rekke produkter du kan kjøpe, for at det skal bli tryggere å navigere på internett.  Men, det finnes også grep du selv kan ta selv. Helt gratis.  Her er Telenor-sjefens beste råd: 
Telenor-sjef Sigve Brekke advarer om svindel på norske nettsider i julestria og økning i bruk av kunstig intelligens (KI) av svindlere Telenors eget nett har blokkert 23 millioner utrygge websider de siste 30 dagene, en økning på 64 % siden sist måned Svindlere bruker KI-verktøy som ChatGPT og DALL-E for å lage profesjonelle og realistiske nettsider Marja Slavkovik, professor ved Universitetet i Bergen, ber deg være oppmerksom og å dobbeltsjekke nettadresser (URL) Telenor-sjefens råd: unngå tilbud som virker for gode til å være sanne, ikke klikk på mystiske lenker og ikke gi ut bankinformasjon